EL Επίσημη Εφημερίδα της Ευρωπαϊκής Ένωσης C 432/16

Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2014/C 432/09)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΑΙΤΗΣΗ ΤΡΟΠΟΠΟΙΗΣΗΣ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης (2)

ΑΙΤΗΣΗ ΤΡΟΠΟΠΟΙΗΣΗΣ ΚΑΤΑ ΤΗΝ ΕΝΝΟΙΑ ΤΟΥ ΑΡΘΡΟΥ 9

«PRESUNTO DE BARRANCOS» / «PALETA DE BARRANCOS»

Αριθ. ΕΚ: PT-PDO-0105-0010-7.7.2010

ΠΓΕ ( ) ΠΟΠ ( X )

1. Κεφάλαιο των προδιαγραφών προϊόντος που αφορά η τροποποίηση

—

☒

—

☒

—

☐

—

☐

—

☒

—

☐

—

☒

—

☐

—

☒

2. Τύπος τροποποίησης(-ήσεων)

—

☒

—

☐

—

☐

—

☐

3. Τροποποίηση(-εις)

3.1. Ονομασία προϊόντος

Προσθήκη της ονομασίας «Paleta de Barrancos», καθώς προστίθενται στις προδιαγραφές τα paleta —πρόσθια άκρα μετά την τελειοποίηση—, τα οποία παραδοσιακά ονομάζονται «Paleta de Barrancos».

3.2. Περιγραφή του προϊόντος

Εισάγεται περιγραφή του προϊόντος «Paleta de Barrancos» στις προδιαγραφές και στο ενιαίο έγγραφο. Αναφέρονται αναλυτικότερα τα φυσικά χαρακτηριστικά του «Paleta de Barrancos» καθώς και τα χαρακτηριστικά της πρώτης ύλης, δεδομένου ότι αυτή είναι το πρόσθιο άκρο του χοίρου, ενώ το προϊόν «Presunto de Barrancos» λαμβάνεται από το οπίσθιο άκρο.

Το προϊόν «Paleta de Barrancos» είναι τεμάχιο κρέατος καθ’ όλα όμοιο με το «Presunto de Barrancos», πλην του βάρους, δεδομένου ότι προέρχεται από τα πρόσθια άκρα του ίδιου ζώου από το οποίο προέρχεται και το «presunto» (ζαμπόν).

Το προϊόν «Paleta de Barrancos» αρχικά δεν καλυπτόταν από την προστασία που παρέχει η ονομασία προέλευσης, δεδομένου ότι στο παρελθόν προοριζόταν για οικογενειακή κατανάλωση ή για εμπορία σε συγκεκριμένες περιπτώσεις και σε τοπικό επίπεδο. Με την εξέλιξη των καταναλωτικών συνηθειών και δεδομένου ότι πρόκειται για μικρότερα τεμάχια κρέατος που προκύπτουν με τον ίδιο τρόπο παραγωγής και, συνεπώς, έχουν τα ίδια χαρακτηριστικά με το «Presunto de Barrancos», τα paleta είναι πλέον προσοδοφόρα και φημισμένα και, επομένως, χρειάζονται και αυτά την αιτούμενη προστασία.

Η αίτηση παρέχει τη δυνατότητα να δοθούν στους παραγωγούς τα κατάλληλα μέσα για την καλύτερη ταυτοποίηση και προώθηση του συγκεκριμένου προϊόντος και, ταυτοχρόνως, να προστατευθούν οι εν λόγω παραγωγοί από τις αθέμιτες πρακτικές.

Η προσθήκη του «Paleta de Barrancos» αποσκοπεί επίσης στην εξασφάλιση δίκαιης αμοιβής των παραγωγών των paleta, οι οποίοι θα είναι σε θέση να παρέχουν σαφείς πληροφορίες για τα ιδιαίτερα χαρακτηριστικά αυτού του προϊόντος και για τον δεσμό του με το γεωγραφικό περιβάλλον, ενώ ταυτόχρονα οι καταναλωτές θα το προμηθεύονται με σίγουρο και αξιόπιστο τρόπο.

3.3. Μέθοδος παραγωγής

Στον ακόλουθο πίνακα παρατίθενται πληροφορίες σχετικά με τη διάρκεια των διαφόρων φάσεων εκτροφής, την προέλευση και την ποιότητα της τροφής των ζώων, και αναφέρεται ελάχιστη περίοδος πάχυνσης και τελειοποίησης 60 ημερών, με το σύστημα «Μontanheira», κατά τη διάρκεια της οποίας τα ζώα βόσκουν ελεύθερα σε δρυοδάση («montado»), τρεφόμενα αποκλειστικά με τους υπάρχοντες φυσικούς πόρους, δηλαδή χόρτο και βελανίδια. Αυτό το καθεστώς επιτρέπει στα ζώα να αποκτήσουν τα επιθυμητά χαρακτηριστικά για την παραγωγή των presunto και των paleta.

Φάσεις Διάρκεια Τροφές προερχόμενες από τη γεωγραφική περιοχή παραγωγής της πρώτης ύλης Χοιρίδιο 45 έως 60 ημέρες Μητρικό γάλα, το οποίο επιτρέπεται να συμπληρώνεται με σύνθετες ζωοτροφές Ανάπτυξη > 8,5 μήνες Σιτηρά, καλαμιές, χόρτο και κτηνοτροφικά φυτά, σύνθετες ζωοτροφές Πάχυνση και τελική πάχυνση (σύστημα «Μontanheira») > 60 ημέρες Τροφές λαμβανόμενες αποκλειστικά από το δρυοδάσος

Δεδομένου ότι προστέθηκε το «Paleta de Barrancos», διευκρινίζονται τα διάφορα στάδια της διαδικασίας μεταποίησης του συγκεκριμένου προϊόντος. Στον κατωτέρω πίνακα περιγράφεται η διάρκεια κάθε σταδίου της μεταποίησης για το καθένα από τα δύο προϊόντα.

Στάδια Διάρκεια Presunto Paleta Αλάτιση 1 έως 1,5 ημέρες/kg 1 έως 1,5 ημέρες/kg Τελειοποίηση 25 έως 45 ημέρες 25 έως 45 ημέρες Ξήρανση-ωρίμαση > 6 μήνες > 4 μήνες Παλαίωση > 6 μήνες > 4 μήνες

3.4. Επισήμανση

Αναλόγως του προϊόντος, paleta ή presunto, η επισήμανση πρέπει να περιλαμβάνει τις ακόλουθες ενδείξεις: «Presunto de Barrancos — Denominação de Origem Protegida» ή «Paleta de Barrancos — Denominação de Origem Protegida».

Απαλείφονται οι αναφορές σε ενδείξεις όπως η ημερομηνία διατηρισιμότητας του προϊόντος, η παρτίδα, η ονομασία, η επιχείρηση ή η έδρα και η διεύθυνση του παραγωγού, καθώς αυτές προβλέπονται ήδη από τη γενική νομοθεσία που ισχύει για την επισήμανση του προϊόντος. Ο κατάλογος των συστατικών είναι υποχρεωτικός μόνον όταν το presunto υποβάλλεται σε επεξεργασία με ελαιόλαδο και τριμμένο πιπέρι.

Προκειμένου να τηρούνται οι εθνικές απαιτήσεις, είναι πλέον υποχρεωτικό να εμφαίνεται στην ετικέτα του προϊόντος το σήμα πιστοποίησης, το οποίο περιλαμβάνει το όνομα του προϊόντος και την αντίστοιχη ένδειξη, τον οργανισμό ελέγχου και τον αριθμό παρτίδας.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ.

Δεδομένου ότι οι εργασίες κοπής και τεμαχισμού σε φέτες των τεμαχίων κρέατος υπόκεινται σε έλεγχο, απαλείφεται ο περιορισμός που αφορά τον τόπο, καθώς ο περιορισμός αυτός δεν έχει καμία επίδραση στα χαρακτηριστικά του προϊόντος και περιορίζει την εμπορία του στις διάφορες προβλεπόμενες παρουσιάσεις.

3.6. Οργανισμός ελέγχου και ομάδα παραγωγών

Οργανισμός ελέγχου είναι ο AGRICERT – Certificação de Produtos Alimentares Lda, που είναι επιφορτισμένος να επαληθεύει τη συμμόρφωση του προϊόντος, και η ένωση ACPA – Associação de Criadores de Porco Alentejano, που είναι η νέα ομάδα παραγωγών.

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (3)

«PRESUNTO DE BARRANCOS» / «PALETA DE BARRANCOS»

Αριθ. ΕΚ: PT-PDO-0105-0010-7.7.2010

ΠΓΕ ( ) ΠΟΠ ( X )

1. Ονομασία

«Presunto de Barrancos»/«Paleta de Barrancos»

2. Κράτος μέλος ή τρίτη χώρα

Πορτογαλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.2. Προϊόντα κρέατος (μαγειρευτά, παστά, καπνιστά κ.λπ.)

3.2. Περιγραφή του προϊόντος για το οποίο ισχύει η ονομασία υπό 1

Η ονομασία «Presunto de Barrancos» καλύπτει τους αλατισμένους, ξηρούς, τελειοποιημένους και όχι καπνισμένους μηρούς ενήλικων χοίρων της φυλής «Αlentejana» (Sus ibericus), οι οποίοι έχουν σφαγεί σε ηλικία 12 έως 20 μηνών.

Σχήμα και εξωτερική όψη: τομή επιμήκης, σχηματοποιημένη, διαμορφωμένη ή ξακρισμένη σε ρόμβο ή αιχμή, σύμφωνα με τους κανόνες της παραδοσιακής κοπής, με διατήρηση ενός περιβλήματος από δέρμα. Το επιπλέον λίπος μπορεί να ξακριστεί και το ποδικό άκρο (νύχι) διατηρείται συστηματικά για να διευκολύνεται η ταυτοποίηση.

Το ελάχιστο βάρος είναι 5 kg, το χρώμα ποικίλλει από το χαρακτηριστικό ρόδινο έως το πορφυρό κόκκινο, ενώ στην τομή φαίνεται το λίπος που έχει διεισδύσει στη μυϊκή μάζα, μετά από ελάχιστη περίοδο ξήρανσης-ωρίμασης 6 μηνών και ελάχιστη περίοδο παλαίωσης 6 μηνών στον χώρο παλαίωσης.

Το προϊόν «Presunto de Barrancos» μπορεί να διατίθεται στο εμπόριο ακέραιο ή τεμαχισμένο, με ή χωρίς οστό, ή σε φέτες.

Η ονομασία «Paleta de Barrancos» καλύπτει τα αλατισμένα, ξηρά, τελειοποιημένα και όχι καπνισμένα πρόσθια άκρα ενήλικων χοίρων της φυλής «Αlentejana» (Sus ibericus), οι οποίοι έχουν σφαγεί σε ηλικία 12 έως 20 μηνών.

Σχήμα και εξωτερική όψη: τομή επιμήκης, σχηματοποιημένη, διαμορφωμένη ή ξακρισμένη σε στρογγυλό σχήμα, σύμφωνα με τους κανόνες της παραδοσιακής κοπής, με διατήρηση ενός περιβλήματος από δέρμα. Το επιπλέον λίπος μπορεί να ξακριστεί και το ποδικό άκρο (νύχι) διατηρείται συστηματικά για να διευκολύνεται η ταυτοποίηση.

Το ελάχιστο βάρος είναι 3 kg, το χρώμα ποικίλλει από το χαρακτηριστικό ρόδινο έως το πορφυρό κόκκινο, ενώ στην τομή φαίνεται το λίπος που έχει διεισδύσει στη μυϊκή μάζα, μετά από ελάχιστη περίοδο ξήρανσης-ωρίμασης 4 μηνών και ελάχιστη περίοδο παλαίωσης 4 μηνών στον χώρο παλαίωσης.

Το προϊόν «Paleta de Barrancos» μπορεί να διατίθεται στο εμπόριο ακέραιο ή τεμαχισμένο, με ή χωρίς οστό, ή σε φέτες.

3.3. Πρώτες ύλες (μόνο για τα μεταποιημένα προϊόντα)

Τα προϊόντα «Presunto de Barrancos» / «Paleta de Barrancos» μπορούν να παρασκευάζονται μόνον από σφάγια χοίρων της φυλής «Αlentejana», οι οποίοι έχουν γεννηθεί, εκτραφεί, διατραφεί και σφαγεί εντός της οριοθετημένης γεωγραφικής περιοχής για την παραγωγή της πρώτης ύλης.

Presunto: παράγεται από νωπούς μηρούς βάρους μεγαλύτερου των 6 kg.

Paleta: παράγεται από νωπά πρόσθια άκρα, βάρους μεγαλύτερου των 4 kg.

3.4. Ζωοτροφές (μόνο για προϊόντα ζωικής προέλευσης)

Τα χοιρίδια τρέφονται με μητρικό γάλα επί 45 τουλάχιστον ημέρες, διατροφή που επιτρέπεται να συμπληρώνεται με σύνθετες ζωοτροφές. Μετά τον απογαλακτισμό, τα χοιρίδια εισέρχονται στη φάση της ανάπτυξης, η οποία εκτείνεται έως την έναρξη της βόσκησης με το σύστημα «Μontanheira». Η φάση της ανάπτυξης ολοκληρώνεται τον Σεπτέμβριο/Οκτώβριο· κατά την περίοδο αυτή, τα ζώα τρέφονται με σιτηρά, συμπυκνώματα και καλαμιές που προέρχονται από τη γεωγραφική περιοχή παραγωγής της πρώτης ύλης.

Η φάση πάχυνσης και τελικής πάχυνσης με το σύστημα «Μontanheira» συνίσταται κυρίως σε βόσκηση των ζώων στο ύπαιθρο, στα δρυοδάση («montado»), το οποίο σημαίνει ότι η τροφή τους αποτελείται αποκλειστικά από υφιστάμενα φυσικά στοιχεία, δηλαδή χόρτο και βελανίδια. Η διάρκεια αυτής της περιόδου συμπίπτει με την παραγωγή βελανιδιών δρυός/φελλοδρυός στο δρυοδάσος, η οποία εκτείνεται μεταξύ Οκτωβρίου/Νοεμβρίου και Ιανουαρίου/Φεβρουαρίου. Τα ζώα παραμένουν επί τουλάχιστον 60 ημέρες σε αυτό το καθεστώς και αποκτούν τα επιθυμητά χαρακτηριστικά για την παραγωγή των presunto και των paleta.

Φάσεις Διάρκεια Τροφές προερχόμενες από τη γεωγραφική περιοχή παραγωγής της πρώτης ύλης Χοιρίδιο 45 έως 60 ημέρες Μητρικό γάλα, το οποίο επιτρέπεται να συμπληρώνεται με σύνθετες ζωοτροφές Ανάπτυξη > 8,5 μήνες Σιτηρά, καλαμιές, χόρτο και κτηνοτροφικά φυτά, σύνθετες ζωοτροφές Πάχυνση και τελική πάχυνση (σύστημα «Μontanheira») > 60 ημέρες Τροφές λαμβανόμενες αποκλειστικά από το δρυοδάσος

3.5. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Η γέννηση, η ανάπτυξη, η πάχυνση και η τελική πάχυνση των ζώων με το σύστημα «Μontanheira», καθώς και η σφαγή, εκτελούνται εντός της οριοθετημένης γεωγραφικής περιοχής παραγωγής της πρώτης ύλης. Η κατεργασία ή παρασκευή, η τελειοποίηση και η ξήρανση εκτελούνται εντός της οριοθετημένης γεωγραφικής περιοχής μεταποίησης.

3.6. Ειδικοί κανόνες για τον τεμαχισμό, το τρίψιμο, τη συσκευασία κ.λπ.

Δεν έχει εφαρμογή.

3.7. Ειδικοί κανόνες για την επισήμανση

Αναλόγως του προϊόντος, paleta ή presunto, η επισήμανση πρέπει να περιλαμβάνει τις ακόλουθες ενδείξεις: «Presunto de Barrancos — Denominação de Origem Protegida» ή «Paleta de Barrancos — Denominação de Origem Protegida».

4. Συνοπτική οριοθέτηση της γεωγραφικής περιοχής

Η γεωγραφική περιοχή παραγωγής της πρώτης ύλης καλύπτει τις ακόλουθες κοινότητες (concelhos):

Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior (πλην του S. João Baptista), Elvas (πλην του S. Pedro), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (πλην του S. Matias do Castelo), Grândola (πλην του Melides), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, Castro Verde, Ferreira do Alentejo, Ourique, Odemira (πλην των Vila Nova de Mil Fontes και S. Teotónio), Santiago de Cacém (πλην του Santo André) και Sines.

Η γεωγραφική περιοχή μεταποίησης περιλαμβάνει την κοινότητα Barrancos.

5. Δεσμός με τη γεωγραφική περιοχή

5.1. Ιδιαιτερότητα της γεωγραφικής περιοχής

Λόγω των εδαφολογικών και κλιματικών χαρακτηριστικών και του υψομέτρου, αναπτύχθηκε στο νοτιοδυτικό τμήμα της Ιβηρικής Χερσονήσου ένα ιδιαίτερο αγρο-δασο-ποιμενικό σύστημα: το «montado» (δρυοδάσος).

Αυτό το μοναδικό στον κόσμο οικολογικό σύστημα χαρακτηρίζεται από την παρουσία δασικών εκτάσεων όπου φύονται δέντρα του γένους Quercus, χλωρίδα τύπου ξερόφυτων και χλόη που ρυθμίζεται από το χαμηλό βροχομετρικό ύψος.

Αναλόγως του επικρατούντος είδους, τα δρυοδάση μπορούν να αποτελούνται από φελλοδρύς (Quercus suber), αριές (Quercus rotundifolia) ή συνδυασμό των δύο ειδών. Η γεωγραφική κατανομή τους διαφέρει μεταξύ των ακτών και της ενδοχώρας, δεδομένου ότι ο Ατλαντικός ωκεανός επιδρά στις κλιματικές συνθήκες και καθορίζει τα είδη που είναι παρόντα. Για τον λόγο αυτό, η φελλοδρύς (Quercus suber) επικρατεί στα δυτικά, και η αριά (Quercus rotundifolia) στα ανατολικά.

Το οικείο δενδρώδες τοπίο από αριές και φελλοδρύς που χαρακτηρίζει το νότιο τμήμα της χώρας, με το ελαφρώς κυματώδες ανάγλυφο, το βραχώδες υπέδαφος και το ελάχιστα γόνιμο έδαφος, είναι ιδιαιτέρως κατάλληλο για δασική και ποιμενική εκμετάλλευση. Στον υπώροφο αναπτύσσεται σπάνια και αυτοφυής βλάστηση, που υπεισέρχεται στη διατροφή των χοίρων. Αυτό το οικολογικό σύστημα συμβάλλει στη διατήρηση του εδάφους προστατεύοντάς το από τη διάβρωση και, παράλληλα, προσφέρει έναν πολύ σημαντικό διατροφικό πόρο: τα βελανίδια.

Η κοινότητα Barrancos παρουσιάζει ιδιαίτερα εδαφοκλιματικά χαρακτηριστικά, οφειλόμενα στην εγγύτητα της οροσειράς Sierra Morena, στο υψόμετρο (350 μέτρα πάνω από την επιφάνεια της θάλασσας) και στη γειτνίαση με τον ποταμό Ardila και τη μία όχθη του ποταμού Murtigão.

Η κοινότητα αυτή, που βρίσκεται σε μεγάλο υψόμετρο, χαρακτηρίζεται από μεσογειακό μικροκλίμα, με επικρατούντες ανέμους από βορειοδυτικές (ΒΔ) και δυτικές κατευθύνσεις (Δ), οι οποίοι μπορούν να φθάσουν σε μέγιστη ταχύτητα 60 km/h, με ετήσια σχετική υγρασία 70 % και μέγιστες τιμές θερμοκρασίας μεταξύ 38 και 40 °C, τον Ιούλιο και τον Αύγουστο, και ελάχιστες τιμές μεταξύ 3 και 5 °C τον Δεκέμβριο και τον Ιανουάριο.

Το τοπικό μικροκλίμα επιτρέπει την ξήρανση, την ωρίμαση και την παλαίωση των presunto και των paleta σε φυσικές συνθήκες, χωρίς κάπνιση, πρακτική χρησιμοποιούμενη συνήθως σε όλες τις άλλες περιοχές της χώρας που παράγουν presunto.

Η ιδιαίτερη αυτή τεχνική παραγωγής στηρίζεται σε τοπικές μεθόδους, σύμφωνες με τα συναλλακτικά ήθη, και έχει παραμείνει πρακτικά αναλλοίωτη με την πάροδο του χρόνου.

5.2. Ιδιοτυπία του προϊόντος

Τα προϊόντα «Presunto de Barrancos» και «Paleta de Barrancos» λαμβάνονται με την εφαρμογή περιόδων φυσικής τελειοποίησης, στις μικροκλιματικές συνθήκες του Barrancos. Λόγω των υψηλών θερμοκρασιών που επικρατούν κατά τη θερινή περίοδο, σημειώνεται σταδιακή εφίδρωση των presunto και των paleta, χρονική στιγμή κατά την οποία το ελαϊκό οξύ διεισδύει στις μυϊκές ίνες, προσδίδοντας στο σύνολο του τεμαχίου κρέατος άρωμα, χαρακτηριστικά και γεύσεις εντελώς ιδιαίτερα, όπως η παχύρρευστη υφή και η υφή του λίπους, η τρυφερότητα και τα εντονότερα αρωματικά χαρακτηριστικά.

Τα προϊόντα αυτά λαμβάνονται αποκλειστικά από χοίρους της φυλής «Αlentejana» που παρουσιάζουν γενετικά χαρακτηριστικά τα οποία επιτρέπουν τη διείσδυση του λίπους στους μυς, στοιχείο που προσδίδει στο προϊόν ιδιαίτερη γραμμωτή όψη.

Η γεύση είναι ήπια και λεπτή, ελάχιστα αλμυρή και συνοδευόμενη ενίοτε από μια ελαφριά νότα καρυκευμάτων, πολύ τρυφερή και χυμώδης. Είναι αρωματική, με ελάχιστα ινώδη υφή και επομένως αρκετά μυελώδης. Το λίπος, αρωματικό με ευχάριστη γεύση, παρουσιάζει στιλπνή όψη και χρώμα λευκό του μαργαριταριού. Η σύσταση ποικίλλει αναλόγως της διατροφής και του ποσοστού βελανιδιών που αυτή περιλαμβάνει.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Ο χοίρος της φυλής «Αlentejana» είναι, όλως ιδιαιτέρως, ο πιο αποτελεσματικός καταναλωτής των καρπών του δρυοδάσους και αυτός που τους μετατρέπει καλύτερα σε κρέας. Αυτή η παραδειγματική εκμετάλλευση ενός φυσικού πόρου, σε συνδυασμό με τις μεταβολικές ιδιαιτερότητες που χαρακτηρίζουν τη συγκεκριμένη φυλή, καθορίζει τον σχηματισμό πρώτης ύλης με μοναδικά χαρακτηριστικά, στενά συνδεδεμένα με το ιδιαίτερο γεωγραφικό περιβάλλον, και αποτελεί το θεμέλιο της παρασκευής του προϊόντος «Presunto de Barrancos» / «Paleta de Barrancos».

Επομένως, η οριοθετημένη γεωγραφική περιοχή παραγωγής πρώτης ύλης συμπίπτει με τις κοινότητες όπου επικρατούν τα δρυοδάση από αριές ή φελλοδρύες, τα οποία καθορίζουν την κατανομή των κοπαδιών χοίρων της φυλής «Αlentejana».

Το κρέας των ζώων που εκτρέφονται με το σύστημα «Μontanheira», έχουν επιλεχθεί με σκοπό την παραγωγή του συγκεκριμένου presunto και του συγκεκριμένου paleta και ελέγχονται από τη γέννησή τους παρουσιάζει ιδιαίτερες ιδιότητες, που συνδέονται με την εκτροφή και τη διατροφή. Τα συγκεκριμένα ζώα εκτρέφονται με εκτατικό τρόπο, με το σύστημα «Μontanheira», στο πλαίσιο του οποίου τα βελανίδια καθορίζουν τον σχηματισμό ενός τύπου μαλακού λίπους, πλούσιου σε πολυακόρεστα οξέα.

Χάρη στο μικροκλίμα της οριοθετημένης γεωγραφικής περιοχής κατεργασίας ή παρασκευής, η ξήρανση, η ωρίμαση και η παλαίωση του presunto και του paleta εκτελούνται υπό φυσικές συνθήκες, χωρίς κάπνιση. Αυτό δεν ισχύει για τις άλλες περιοχές παραγωγής presunto και paleta και προσδίδει στο προϊόν χαρακτηριστικά που το διακρίνουν από τα άλλα προϊόντα της κατηγορίας του.

Χάρη στα κλιματικά χαρακτηριστικά της γεωγραφικής περιοχής μεταποίησης, η διαδικασία μεταποίησης μπορεί να εξελιχθεί σε φυσικές κλιματικές συνθήκες, με τρόπο αργό και παρατεταμένο, σε συνθήκες θερμοκρασίας και υγρασίας που επιτρέπουν την παραγωγή ενός προϊόντος με πολύ χαρακτηριστική υφή, άρωμα και γεύση, το οποίο διαθέτει μοναδική φήμη και αναγνωρισιμότητα.

http://www.dgadr.mamaot.pt/images/docs/val/dop_igp_etg/Valor/CE_Presunto_Paleta_Barrancos_DOP.pdf

(1) ΕΕ L 343 της 14.12.2012, σ. 1.

(2) ΕΕ L 93 της 31.3.2006, σ. 12. Αντικαταστάθηκε από τον κανονισμό (EΕ) αριθ. 1151/2012.

(3) Αντικαταστάθηκε από τον κανονισμό (ΕΕ) αριθ. 1151/2012.